MESTSKÝ ÚRAD V ŽILINE

Materiál na rokovanie pre
Mestskú radu v Žiline

								

Číslo materiálu: _____/2013

K bodu programu

Návrh všeobecne záväzného nariadenia Mesta Žilina o podmienkach vylepovania plagátov 

Materiál obsahuje: 				      		Materiál prerokovaný:

1.	Návrh na uznesenie									
2.	Dôvodová správa
3.	Materiál - návrh VZN						

Predkladá: 

Ing. Igor Choma
primátor Mesta Žilina

Zodpovedný za vypracovanie:

JUDr. Jakub Ulaher
vedúci odboru právneho a majetkového

Žilina, september 2013

NÁVRH NA UZNESENIE

Uznesenie č.__/2013

Mestská rada v Žiline

I.	odporúča Mestskému zastupiteľstvu v Žiline prerokovať a schváliť 

1.	návrh všeobecne záväzného nariadenia o podmienkach vylepovania plagátov 

DÔVODOVÁ SPRÁVA

	V záujme zachovania čistoty a kultúrnosti životného prostredia a estetického vzhľadu mesta je potrebné vydať VZN upravujúce podmienky pre vylepovanie volebných plagátov, informačných, propagačných materiálov a iných tlačív krátkodobého charakteru na verejných priestranstvách a na zariadeniach vo vlastníctve alebo správe mesta.

V zmysle ustanovenia § 24 ods. 13 zákona č. 333/2004 Z. z. o voľbách do Národnej rady Slovenskej republiky v znení neskorších predpisov, § 19 ods. 7 zákona č. 331/2003 Z. z. o voľbách do Európskeho parlamentu v znení neskorších predpisov, § 30 ods. 10 zákona č. 346/1990 Zb. o voľbách do orgánov samosprávy obcí v znení neskorších predpisov, § 27 ods. 2 zákona č. 303/2001 Z. z. o voľbách do orgánov samosprávnych krajov a o doplnení Občianskeho súdneho poriadku je obec povinná všeobecne záväzným nariadením vyhradiť miesta – verejné priestranstvá, na ktorých možno pred voľbami umiestňovať volebné plagáty a iné nosiče informácií pričom vyhradená plocha musí zodpovedať zásadám rovnosti kandidujúcich politických strán alebo koalícií.

Mesto Žilina predmetnú problematiku riešilo doposiaľ iba parciálne a to výlučne vo vzťahu ku zákonu č. 333/2004 Z. z. o voľbách do Národnej rady Slovenskej republiky a to VZN č. 4/1998 o vymedzení miest na vylepovanie volebných plagátov, ktoré bolo následne zmenené VZN č. 2/2004. 

Vo VZN č. 15/1993 mesto vymedzilo práva a povinnosti fyzických a právnických osôb pri vylepovaní plagátov a odstraňovaní živelných nápisov na území mesta.

Nakoľko problematika vymedzenia miest na vylepovanie volebných plagátov pred voľbami do Európskeho parlamentu, orgánov samosprávy obcí a do orgánov samosprávnych krajov nebola doposiaľ riešená a taktiež sa vyskytla potreba zaktualizovať a najmä upresniť označenie plôch vyhradených na vylepovanie volebných plagátov zadefinovaných vo vyššie uvedených VZN a je potrebné určiť podmienky vylepovania informačných a propagačných plagátov, optimálnym riešením je zrušenie doposiaľ platných VZN č. 15/1993, VZN č. 4/1998 v znení VZN č. 2/2004  a prijatie nového VZN, ktoré bude komplexne riešiť problematiku vylepovania plagátov na území mesta Žilina. 

 Z toho dôvodu je predkladané nové VZN v úplnom znení, ktorým sa zároveň rušia VZN mu predchádzajúce. 

Materiál je v súlade so Štatútom mesta Žilina a právnymi predpismi Slovenskej republiky.
Dopad materiálu na rozpočet mesta je neutrálny, nakoľko sa jedná o úpravu podmienok a vymedzenie miest na vylepovanie volebných a informačných plagátov v meste.

Materiál – návrh všeobecne záväzného nariadenia

VŠEOBECNE ZÁVÄZNÉ NARIADENIE

č. ......../2013
 
o podmienkach vylepovania plagátov 

Mesto Žilina, na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 a § 4 ods. 3 písm. n) zákona SNR č. 369/1990 Zb. o obecnom zriadení v súlade s § 24 ods. 13 zákona č. 333/2004 Z. z. o voľbách do Národnej rady Slovenskej republiky v znení neskorších predpisov, § 19 ods. 7 zákona č. 331/2003 Z.z. o voľbách do Európskeho parlamentu v znení neskorších predpisov, § 30 ods. 10 zákona č. 346/1990 Zb. o voľbách do orgánov samosprávy obcí v znení neskorších predpisov, § 27 ods. 2 zákona č. 303/2001 Z.z. o voľbách do orgánov samosprávnych krajov a o doplnení Občianskeho súdneho poriadku v znení neskorších predpisov vydáva toto všeobecne záväzné nariadenie.
Časť I.

Článok 1
Účel a predmet nariadenia

1.	Toto všeobecne záväzné nariadenie (ďalej len „VZN“) sa vydáva v záujme zachovania čistoty, kultúrnosti a estetického vzhľadu mesta. 
2.	Predmetom úpravy tohto VZN je vymedzenie základných pojmov a ustanovenie podmienok vylepovania plagátov na území mesta Žilina ako aj určenie miest, na ktorých možno pred voľbami do Národnej rady Slovenskej republiky, Európskeho parlamentu, orgánov samosprávy obcí a do orgánov samosprávnych krajov umiestňovať volebné plagáty a iné nosiče informácií na území mesta Žilina.

Článok 2
Základné pojmy

	Na účely tohto VZN sa za:
a)	plagáty považujú papierové reklamy, propagačný materiál a iné tlačivá krátkodobého charakteru,
b)	pôvodcu plagátu považuje organizátor podujatia (v prípade neuvedenia organizátora vlastník alebo prenajímateľ priestorov podujatia), resp. fyzická alebo právnická osoba, ktorá propaguje výrobky, služby, resp. osoba, ktorá z obsahu plagátov môže byť považovaná za pôvodcu,
c)	správcu vylepovacích miest považuje fyzická alebo právnická osoba, ktorej bolo Mestom Žilina povolené zriadiť alebo spravovať vylepovacie miesta, pričom povolenie sa vydáva na základe žiadosti správcu podľa individuálneho posúdenia.
d)	vylepovacie miesto považuje objekt, ktorý bol pre tento účel zriadený a je evidovaný mestským úradom (napr. betónové valce, plagátovacie dosky, vozidlá MHD a pod.),

e)	živelné nápisy považujú nápisy na budovách, objektoch a iných plochách, ktoré nie sú súčasťou vývesných tabúľ jednotlivých prevádzkarní alebo povolených reklám (napr. nápisy sprejom a pod.).

Článok 3
Podmienky vylepovania plagátov a odstraňovanie živelných nápisov

1.	Vylepovanie plagátov sa vykonáva prostredníctvom správcu vylepovacích miest. 
2.	Každý plagát musí byť označený pečiatkou správcu s dátumom ukončenia platnosti povolenia. Pečiatka a dátum slúži pre kontrolu ako doklad o povolení vylepenia plagátu.
3.	Správca vylepovacích miest je povinný udržiavať vylepovacie miesta v riadnom stave, odstraňovať staré, neaktuálne alebo v zmysle odseku 2 nepovolené plagáty alebo ich zvyšky.
4.	Vylepovanie plagátov a písanie živelných nápisov na všeobecne prospešné zariadenia, na steny budov  a iné objekty, ktoré sú majetkom alebo v správe mesta, nie je povolené okrem vylepovacích miest a súčasného súhlasu správcu.
5.	Autor živelného nápisu je v prípade podľa ods. 4 povinný tento z všeobecne prospešných zariadení, stien budov a iných objektov, ktoré sú majetkom alebo v správe mesta ihneď odstrániť.

Časť II.

Článok 4
Vymedzenie miest na vylepovanie volebných plagátov

1.	Plochy vyhradené na vylepovanie volebných plagátov sú :

b)	Výlepné tabule : 
1)	      Hliny VII – Hlinská ul.  - JUNIOR
2)	Františkánske nám. – ul. J.M. Hurbana - Kláštor 
3)	križovatka ul. Veľká okružná – ul. Vojtecha Spanyola
4)	križovatka ul. Veľká okružná – ul. 1. mája
5)	ul. P.O. Hviezdoslava – pri oplotení ŽSR
6)	ul. P.O. Hviezdoslava – pri oplotení ŽSR
7)	ul. Kysucká – pred Slovenou
8)	ul. Smreková  - pri aut. Zastávke
9)	ul. Závodská cesta pred mostom cez Rajčianku 
10)	sídlisko Hájik, ul. Mateja Bela – pri otočke MHD
11)	križovatka ul. Tulipánová  - ul. Bôrická cesta

c)	Výlepné valce : 
1)	Hliny VI, ul. Poľná a Bajzova ul. - pri rešt. Máj 
2)	areál Žilinskej univerzity, medzi internátmi a novou menzou
3)	Hliny VII, ul. Suvorovova - pri rešt. DRUŽBA
4)	ul.  Antona Bernoláka – za aut. zastávkou   
5)	ul.  Antona Bernoláka – za aut. zastávkou   
6)	medzi Slovenskou Sporiteľnou a soc. Poisťovňou
7)	vstup do nemocnice, chodník na križovatke Spanyolovej a Fándlyho
8)	ul. Kuzmányho  - pri Pošte 1
9)	sídlisko Solinky, konečná trolejbusová
10)	ul. Nešporova  - pri vstupe do internátov ŽU
11)	sídlisko Vlčince I , ul. Svätého Cyrila a Metoda – pri aut. Zastávke
12)	sídlisko Vlčince II, ul. Svätého Cyrila a Metoda  - pri reštaurácii
KAZAČOK
13)	sídlisko Vlčince II – ul. Slovanská 
14)	ul. Daniela Dlabača – parkov. plocha oproti Kraj. Prokuratúre
15)	pred Mestskou krytou plavárňou

2.	Vylepovanie a  údržbu volebných plagátov na vyhradených plochách, odstránenie volebných plagátov a očistenie plagátovej plochy, si každý kandidujúci subjekt zabezpečí sám na vlastné náklady.

Článok 5
Spoločné ustanovenie

Toto VZN sa vzťahuje na umiestňovanie plagátov a iných nosičov informácií zvonku alebo zvnútra budov a iných objektov vo vlastníctve alebo v správe mesta Žilina. Nevzťahuje sa na umiestňovanie plagátov a iných nosičov informácií na budovy a iné objekty vo vlastníctve tretích osôb.

Článok 6
Zrušovacie ustanovenia
     
		Ruší sa VZN č. 15/1993 o vylepovaní plagátov a o živelných nápisoch v meste Žilina a VZN č. 4/1998 o vymedzení miest na vylepovanie volebných plagátov v znení VZN č. 2/2004.

Článok 7
Záverečné ustanovenia
       
1.	Všeobecne záväzné nariadenie o podmienkach vylepovania plagátov a o živelných nápisoch bolo schválené na zasadnutí Mestského zastupiteľstva v Žiline dňa ....................

2.	Toto všeobecne záväzné nariadenie nadobúda účinnosť 15. dňom od vyvesenia na úradnej tabuli mesta Žilina.      

                                   

                                                                                                                Ing. Igor Choma
                                                                                                         	        primátor